Chartertrafikken vokser på Aalborg Lufthavn | Nordjyske.dk
Chartertrafikken vokser på Aalborg Lufthavn
Udenrigstrafikken fortsætter sin tilbagegang
AALBORG:Mange chartergæster og en god fremgang i indenrigstrafikken har præget den store sommerferiemåned juli i Aalborg Lufthavn.
Samlet set er der en fremgang i passagertallet på 6,5 procent i forhold til juli 2015.
Dermed er juli 2016 den bedste juli nogensinde og totalt set den tredjebedste måned i lufthavnens historie.
Chartertrafik vokser
Chartertrafikken I Aalborg Lufthavn er gået frem med 24,4 procent i forhold til samme måned sidste år.
48.507 passagerer fløj til og fra Aalborg Lufthavn i juli i år i forhold til 38.984 i juli 2015.
- At vi kan se en så markant fremgang i chartertrafikken er et resultat af et rekordhøjt antal udbudte sæder, nye eftertragtede sommerdestinationer og en fortsat stærk rejselyst, siger lufthavnsdirektør Søren Svendsen fra Aalborg Lufthavn.
Udenrigstrafik går tilbage
I udenrigsrutetrafikken er der til gengæld en tilbagegang på 12,6 procent.
40.215 passagerer fløj direkte fra Aalborg Lufthavn til udlandet i juli i forhold til samme måned sidste år, hvor dette tal var 46.030.
- Lufthansas reducering af afgange sætter stadig sine spor i passagertallene på udenrigsområdet. Til gengæld har Turkish Airlines på ruten til Istanbul oplevet en vækst på 60 procent i forhold til juli 2015. Samtidig beretter KLM om øget vækst på Amsterdamruten, siger Søren Svendsen.
Indenrigstrafik er i vækst
Indenrigstrafikken viser en fremgang på 10,1 procent.
I juli i år fløj der 56.093 passagerer til og fra København mod 50.929 i juli 2015.
- Juli er en udpræget sommerferiemåned for virksomhederne, og det er derfor fantastisk at se en vækst på hele 10,1 procent i rejsende til og fra København. En strikprøveundersøgelse foretaget af Aalborg Lufthavn viser, at mange indenrigsrejsende fra Aalborg flyver videre ud i verden fra København. Dette kunne være en indikation på, at den manglende Frankfurt-rute får rejsende til at bruge København som hub i stedet for, siger Søren Svendsen.
01. august 2016 kl. 12:06